次張以道韻
作者：張鎡
朝代：宋

paragraphs: 耽幽畏奔逐，何翅畏暑寒。
豈真傲世人，亦各性所安。
弄水小漁艇，尋詩蹇馿鞍。
相宜清晝永，嬉娛絕嗟嘆。
方苞紅玫瑰，紛萌翠琅玕。
胡爲悉棄置，隨人强蹣跚。
頭顱每自知，終難繼貂冠。
超情混俗久，漫若草敗蘭。
委身羈馽中，黽勉聊自寬。
習氣猶未除，搜句雕腸肝。
偷閒時一遊，園池有荷槃。